ועדת הכנסת, כנסת 18, פרוטוקול מספר 48, 2009-11-18 09:30

יריב לוין: בוקר טוב, אני מתכבד לפתוח את הישיבה.

יריב לוין: הנושא הראשון על סדר היום קביעת מועדי הכנסים במושב השני של הכנסת ה-18, אוקטובר 2009 עד אוקטובר 2010.

יריב לוין: בהתאם לסעיף 27(ב) לתקנון הכנסת ובכפוף להוראות סעיף 9(א)(1) לחוק הכנסת, מתבקשת ועדת הכנסת לאשר את קביעת יושב ראש הכנסת בדבר מועדי כנסים במושב השני של הכנסת ה-18 על פי הפירוט שלהלן: כנס חורף 2009/2010 יסתיים ביום רביעי, ב' בניסן התש"ע – 17 במרס 2010, כולל.

יריב לוין: כנס הקיץ 2010 ייפתח ביום ראשון, י"א באייר התש"ע – 25 באפריל 2010, ויסתיים ביום חמישי, י"א באב התש"ע – 22 ביולי 2010, כולל.

יריב לוין: כנס החורף של המושב השלישי של הכנסת ה-18 ייפתח ביום ראשון, כ"ה בתשרי התשע"א – 3 באוקטובר 2010.

יריב לוין: חבר הכנסת מוזס, בבקשה.

מנחם אליעזר מוזס: כנס החורף של המושב השלישי ייפתח מייד למחרת שמחת תורה.

מנחם אליעזר מוזס: יום חמישי זה שמחת תורה, ששי זה אסרו חג, שבת, ויום שני.

מנחם אליעזר מוזס: מכיוון שתשע"א זה שנה מעוברת, יש שני חודשי אדר, כלומר יהיה עוד חודש מעבר לשנה רגילה לעבודת הכנסת.

מנחם אליעזר מוזס: למה שלא נדחה את זה בשבוע?

יריב לוין: חבר הכנסת מוזס, צריך לקחת בחשבון שאמנם באופן פורמלי אנחנו מתחילים את הכנס ביום ראשון, אך מעשית הוא מתחיל ביום שני, כי אין ישיבות מליאה בימי ראשון.

יריב לוין: לכן הלכה למעשה אנחנו מתחילים ביום שני, נדמה לי שזה פרק זמן סביר.

יריב לוין: אני חושב שזה נראה ציבורית לא טוב.

יריב לוין: אני לא מכיר אף מקום עבודה שבו דוחים בשבוע שלם בנסיבות כאלה.

יריב לוין: אני חושב שהסיטואציה שבה מתחילים ביום שני היא פרק זמן מספיק, ואיני רואה שום קושי בעניין.

אורית זוארץ: למה כנס הקיץ מקוצר?

איל ינון: כנס הקיץ לא מקוצר, כי החגים השנה הם מוקדמים.

נסים זאב: אי אפשר לסיים בערב תשעה באב?

יריב לוין: הסיבה היא שהחגים הם מוקדמים יותר, לכן בסך הכול מבחינת תקופות הפגרה, לא שינינו ממה שנהוג.

נסים זאב: אז אני מציע להקדים ליום חמישי.

אורית זוארץ: להפך, אני מציעה לקצר את הפגרה.

איל ינון: זה קוצר טיפה.

יריב לוין: רבותיי, אני לא מציע שניכנס לוויכוח הזה.

אורית זוארץ: יש כאן משמעות ציבורית גדולה, שעובדי הכנסת חוזרים לעבודה בסוף אפריל, ומסיימים את המושב אפילו לא בסוף יולי.

יריב לוין: כך זה היה תמיד.

אורית זוארץ: אפשר לשנות את זה.

יריב לוין: כך היה תמיד, כך קבעה הנשיאות.

יריב לוין: נדמה לי שאף אחד מאתנו לא בדיוק הולך לשבת בבית בתקופת הפגרה.

אברהם מיכאלי: אדוני היושב ראש, במה שונה מהשנים הקודמות?

יריב לוין: לא שונה.

יריב לוין: לכן אני מציע לאשר את ההצעה.

יריב לוין: מי בעד? נגד?

יריב לוין: נמנעים?

יריב לוין: הצבעה בעד – רוב ההצעה אושרה.

יריב לוין: בעד – רוב.

יריב לוין: ההצעה אושרה.

יריב לוין: אני עובר למרכיב השני של הסעיף הראשון – ישיבות הכנסת בשבוע חנוכה.

יריב לוין: יושב ראש הכנסת קבע את שעות הישיבות של מליאת הכנסת בשבוע שבו חל חג החנוכה: יום שני, כ"ז בכסלו התש"ע, 14.12.09 - בין השעות 13:00 ל-16:00 לכל המאוחר.

זבולון אורלב: זמן הדלקת נרות, אם איני טועה, זה 17:00.

אברהם מיכאלי: למי שרוצה לנסוע רחוק זה בעיה קצת, בגלל השעה.

אברהם מיכאלי: מדליקים בשקיעה.

יריב לוין: אני מקבל את ההערה, ונעשה בין 12:00 ל-15:00.

יריב לוין: אני חוזר על הנוסח המתוקן, על פי התיקון שהוצע כאן: יום שני, כ"ז בכסלו התש"ע, 14.12.09 - בין השעות 12:00 ל-15:00.

יריב לוין: יום שלישי, כ"ח בכסלו התש"ע, 15.12.09 – אותו דבר, 12:00 עד 15:00.

יריב לוין: יום רביעי, כ"ט בכסלו התש"ע, 16.12, בין השעות 11:00 ל-15:00.

יריב לוין: מי בעד?

יריב לוין: הצבעה בעד – פה אחד ההצעה אושרה.

יריב לוין: בעד – פה אחד.

יריב לוין: תודה.

יריב לוין: ב.

יריב לוין: בקשת חבר הכנסת אמנון כהן להקדמת הדיון בהצעת חוק ההתייעלות הכלכלית (תיקוני חקיקה ליישום התוכנית הכלכלית לשנים 2009 ו-2010)(תיקון – התליית היטל בעד צריכת מים עודפת), התש”ע-2009 (פ/1758/18), לפני הקריאה הטרומית

יריב לוין: אני עובר לסעיף השני, בקשת חבר הכנסת אמנון כהן להקדמת הדיון בהצעת חוק ההתייעלות הכלכלית (תיקוני חקיקה ליישום התוכנית הכלכלית לשנים 2009 ו-2010)(תיקון – התליית היטל בעד צריכת מים עודפת), התש”ע-2009 (פ/1758/18), לפני הקריאה הטרומית.

יריב לוין: חבר הכנסת כהן, בבקשה.

אמנון כהן: תודה רבה, אדוני היושב ראש.

אמנון כהן: תודה למנהלת הוועדה שהבאתם את זה בדחיפות, כי הצעת החוק, למעשה, העברנו אותה לוועדת כספים, עם התקציב של המדינה.

אמנון כהן: לא רצינו להעביר אותו, והיתה לנו התלבטות קשה, אבל באילוצים קואליציוניים היינו מוכרחים להעביר את החוק הזה של חוק הבצורת, ולמעשה הוקם צוות על ידי יושב ראש ועדת הכספים, מר משה גפני, שאני עמדתי בראש הצוות.

אמנון כהן: הכנו את החוק, ניסינו למזער את הנזקים עד כמה שאפשר, אבל בסופו של דבר החוק עבר בשלוש קריאות, ונכנס לספר החוקים של מדינת ישראל.

אמנון כהן: כתוצאה מכך היה חיסכון במים, הציבור היה מאוד אחראי, מאוד אינטליגנטי, שמע גם את התשדירים, גם את הפרסומים, ואנחנו חושבים שבתקופת חורף, כאשר בתקופת הקיץ הציבור חסך את המים, אין צורך להטיל את המס הזה גם בתקופת החורף, והחוק מדבר על הקפאת החוק לתקופת החורף.

אמנון כהן: על התאריכים המדויקים נעשה דיון בוועדת הכספים.

אמנון כהן: בנושא השני, היתה בעיה של הנכים שהיו צריכים להביא אישורים, ונתקלו בקשיים קשים מול קופות החולים.

אמנון כהן: החוק בא להסדיר את הנושא הזה.

אמנון כהן: במידה והחוק ימשיך, במידה ולא יהיו גשמים, והחוק ימשיך לעבוד אחרי ההקפאה, אנחנו בדרך אגב גם מתקנים כל מיני תקלות שהיו בחוק, שאנחנו רוצים גם בדרך הזו גם לתקן את הדברים האלה.

אמנון כהן: רוב הדברים סוכמו עם משרדי ממשלה, עם רשות המים, משרד האוצר, ולכן החוק אושר בוועדת שרים לענייני חקיקה.

אמנון כהן: אני גם מודה להם על כך.

אמנון כהן: לכן אני מבקש את הפטור, כי זה היום חייב לעלות למליאת הכנסת לאישור בקריאה טרומית, לכן חייבים מבחינת פרוצדורה להעביר את האישור היום בפטור מחובת הנחה.

זאב אלקין: אני מבין שזה אפילו טכני, כי על פניו ועדת שרים בעצמה היתה צריכה לתת, ושכחה לתת.

יריב לוין: תודה.

יריב לוין: יש מישהו מנציגי האוצר שרוצה להתייחס לחוק הזה?

יריב לוין: מישהו רוצה להתייחס?

נסים זאב: איך יכול להיות שביום ראשון בחדשות אמרו שכבר היתה הקפאה, וועדת שרים כבר הקפיאו, ועכשיו אנו רק מעלים את ההצעה לסדר?

נסים זאב: ההקפאה היתה רק בתקשורת?

נסים זאב: איך יכול להיות?

אלכס מילר: החוק צריך לעבור שלוש קריאות.

נסים זאב: בסדר, אבל אני הבנתי שיש ויכוח מאוד מהותי, מי בעצם גרם להקפאה הזו, מי הציל את המצב של המשק.

אמנון כהן: הצעת החוק הזו הוכנה על ידי הצוות, ומי שמוביל אותה זה יושב ראש ועדת הכספים גם, חבר הכנסת גפני, חבר הכנסת אורי מקלב ועוד שורת חברי כנסת שבאמת ניהלנו מאבק מול האוצר ומול רשות המים לטובת הנושא הזה.

יריב לוין: חברת הכנסת זוארץ, בבקשה.

אורית זוארץ: אנחנו באופן עקרוני בסיעת קדימה מבקשים לבטל את כל הנושא של החוק - היטל בעד צריכת מים עודפת, ואנחנו חושבים שהחוק הזה שהקואליציה אישרה הוא חוק דורסני, אבל אנחנו לא נתנגד להשעיה הזמנית, כאשר המטרה שלנו היא לבטל את החוק.

אברהם מיכאלי: חתומה על זה קדימה גם.

אורית זוארץ: לכן אני אומרת שנתמוך.

יריב לוין: תודה.

יריב לוין: חבר הכנסת ביבי, בבקשה.

אריה ביבי: אדוני היושב ראש, אני בעד כל הקפאה של החוק הזה, אבל בעד הקפאה לעולמים, בלי לעשות הקפאה בחורף, הקפאה בקיץ.

אריה ביבי: אתמול היה דוח העוני.

אריה ביבי: דיברו בכנסת, במליאה, וגם חבר הכנסת זבולון אורלב הרים את זה באולם למטה, את כל נושא דוח העוני.

אריה ביבי: אני כיושב ראש ועדה קרואה בלוד, לשעבר, אני מכיר את מצוקת האנשים, ואני זוכר שאנשים, לא רק שאין להם מים, אנשים לא היה להם שום דבר, ואנחנו מדברים על אנשים שכל הרווח החודשי שלהם הוא 1,500 שקל, ויש הרבה אנשים כאלה, והעוני, אם אנחנו מדברים על העוני, העניים נעשו יותר עניים.

אריה ביבי: אז איפה אנחנו מדברים על היטל מים והיטל זה והיטל זה?

אריה ביבי: קודם כל, אני מברך על היוזמה של חבר הכנסת אמנון, אבל הייתי מברך יותר על יוזמה יותר רחבה, לבטל בכלל.

אריה ביבי: אבל כשלב ראשון, אני אצביע על השלב הראשון, בהחלט.

נסים זאב: הערה נוספת - אני ודאי מצטרף לברכות, אבל מעבר לברכות, אדוני היושב ראש, הייתי 15 שנה בעיריית ירושלים יושב ראש ועדת הפטור לנושאים ממש כמו שאנחנו מכירים בעיות ארנונה, תשלומי ארנונה לנזקקים, בעיות מים.

נסים זאב: היתה ועדת פטור על ידי משרד הפנים.

נסים זאב: ביטלו את הוועדה הזו.

נסים זאב: אדוני היושב ראש, אם לא תוקם ועדה כזו מחדש- -

זבולון אורלב: שר הפנים.

נסים זאב: אני אפנה אליו.

אריה ביבי: בכל עיר היתה ועדת הנחות.

אריה ביבי: לא רק הנחות בנושא מים, גם בארנונה.

נסים זאב: אדוני היושב ראש, היו מנתקים מים בגלל אנשים שהיו חייבים ארנונה, עד שפנו לבג"ץ יום אחד, ואז בג"ץ קבע שאי אפשר לנתק מים בגלל חוב ארנונה.

נסים זאב: עכשיו הבעיה היא כפולה ומכופלת; בגלל עלויות המים, בגלל היטל המים והיטל הבצורת מבחינת המשלם, הוא משלם הרבה יותר ממה ששילם בעבר מים וארנונה.

נסים זאב: לכן אנשים הגיעו למסקנה שלא אכפת להם שינתקו להם את המים.

נסים זאב: בשבוע שעבר פנתה אליי משפחה, אמרה: אני לא אשלם את המים, אין לי מאיפה לשלם, אני לוקחת כמה דליים מהשכנים.

נסים זאב: לכן אם במסגרת החוק הזה אנו נוכל להוסיף בהסתייגויות שלנו את החזרת הוועדה, אני חושב שזה נחוץ.

נסים זאב: אם לא, אני רוצה ליזום את החוק הזה ולצרף חברים שיסכימו לרעיון הזה.

יריב לוין: אל"ף, אני מצטרף לדברים שלך.

יריב לוין: מהניסיון שלי בתקופה שעבדתי כיועץ משפטי ברשויות מקומיות, הדבר הזה נחוץ וחיוני, ואני חושב שראוי, ואני מקווה שהוא באמת יקודם.

יריב לוין: חבר הכנסת מוזס, ואז אנחנו עוברים להצבעה, בבקשה.

מנחם אליעזר מוזס: בוועדת הכלכלה שמענו מנציב המים וכל מומחי המים, שהמטרה של היטל הבצורת היא לחנך את הציבור לחיסכון במים, אז לכאורה היה צריך להיות בוועדת החינוך אצל אורלב – אם לחנך את הציבור.

זבולון אורלב: הם ידעו שאם זה יהיה אצלי, אני מבטל אותו.

זבולון אורלב: ..

אריה ביבי: אגב, אדוני סגן השר, פעם בצבא היתה משמעת מים, וגם את זה ביטלו.

מנחם אליעזר מוזס: אז אם לחנך, אז אותו דבר, אם חברת חשמל לא עומדת בעומסים, אז אני חושב שצריכים להטיל היטל חשמל כדי לחנך את הציבור לחסוך בחשמל.

זבולון אורלב: אל תיתן רעיונות.

מנחם אליעזר מוזס: כל הרעיון הזה הוא מעוות מעיקרו.

מנחם אליעזר מוזס: כזה מצרך בסיסי כמו מים, לייקר אותו ב-350 אחוז, מצרך כה בסיסי כמו המים.

מנחם אליעזר מוזס: המחיר הוא היום 8 שקלים.

מנחם אליעזר מוזס: ייקרו את זה ל-20, ותראה בסוף: פלוס מע"מ.

מנחם אליעזר מוזס: אחרי כל הסיפורים עוד מגיע מע"מ בסוף.

יריב לוין: חבר הכנסת מוזס, אנא, אנו לא בדיון לגופו של החוק עכשיו.

יריב לוין: אנחנו רק לעניין הפטור.

מנחם אליעזר מוזס: לגופו של עניין, אני בעד ביטול מוחלט של כל העניין הזה, ולא בהקפאה של non frost.

יריב לוין: אני רק רוצה להזכיר למען הסדר הטוב, שאת העלאת המחירים במסגרת הרפורמה במים ביצעה הממשלה הקודמת, כדי שנהיה מדויקים עם האמת.

יריב לוין: רבותיי, אני עובר להצבעה.

יריב לוין: מי בעד בקשת הפטור?

יריב לוין: מי נגד?

יריב לוין: נמנעים?

יריב לוין: הצבעה בעד – רוב בקשת חבר הכנסת אמנון כהן להקדמת הדיון בהצעת חוק ההתייעלות הכלכלית (תיקוני חקיקה ליישום התוכנית הכלכלית לשנים 2009 ו-2010)(תיקון – התליית היטל בעד צריכת מים עודפת), התש”ע-2009 (פ/1758/18), לפני הקריאה הטרומית, אושרה.

יריב לוין: בעד – רוב.

יריב לוין: אושר, תודה.

אמנון כהן: תודה רבה לצוות.

אמנון כהן: ג.

אמנון כהן: בקשת חבר הכנסת דוד רותם להקדמת הדיון בהצעת חוק לתיקון פקודת התעבורה (חניה לנכים), התש"ע-2009 (פ/1783/18), לפני הקריאה הטרומית

יריב לוין: סעיף 3 הוסר.

יריב לוין: ד.

יריב לוין: הצעת חוק-יסוד: משק המדינה (תיקון מס' 7)(הרוב הדרוש להצעות חוק תקציביות), הכנה לקריאה שנייה ושלישית

יריב לוין: אני עובר לסעיף 4 על סדר היום, הצעת חוק-יסוד: משק המדינה (תיקון מס' 7)(הרוב הדרוש להצעות חוק תקציביות), הכנה לקריאה שנייה ושלישית.

יריב לוין: אנחנו בישיבה הקודמת שמענו סקירה, לטעמי, בהחלט טעונה איזה שהן השלמות של משרד האוצר לעניין הזה, להצעת החוק הזו.

יריב לוין: אני אבקש את הסקירה.

יריב לוין: אחר כך, במידה ולארבל תהיינה השלמות, כמובן, נשמע אותן, ואז אני אבקש לקיים דיון, להתחיל בהנמקת ההסתייגויות שהוגשו מטעם סיעת קדימה וסיעות אחרות על פי הרשימה שהוגשה לנו.

אריה ביבי: נצטרך להקריא את זה עוד פעם?

יריב לוין: אין שום בעיה.

יריב לוין: אתם תנמקו כפי שתמצאו לנכון, אני לא מתערב בזה.

יריב לוין: משרד האוצר, בבקשה.

רותם רולף: מדובר פה, כמו שאתם יודעים, בתיקון שהממשלה מובילה.

רותם רולף: כל סיעות הקואליציה חתומות על התיקון הזה.

רותם רולף: התיקון אומר שהצעת חוק תקציבית או הסתייגות תקציבית תדרוש אישור בקריאה ראשונה, שנייה ושלישית של 55 חברי כנסת או למעלה מזה, כמובן.

רותם רולף: המטרה של התיקון - לאפשר תהליך תקצוב סדור גם לכנסת וגם לממשלה, ולרכז את ההחלטות התקציביות למועד אחד, שזה אישור חוק התקציב השנתי.

רותם רולף: כמובן, במקרים מיוחדים, שהממשלה או הכנסת חושבים לנכון, אפשר באמצעות רוב של 55 חברי כנסת ומעלה לאשר חקיקה פרטית, גם אם היא תקציבית.

נטע דורפמן: אני רוצה להזכיר שהיום הרוב הנדרש הוא 50 חברי כנסת.

נטע דורפמן: אנו מציעים להעלות אותו.

נטע דורפמן: למעשה, ההצעות המקוריות של הממשלה בכנסות קודמות היו רוב אפילו גדול יותר, של 61 חברי כנסת, ובשלב מסוים גם 55 חברי כנסת.

נטע דורפמן: אנו רואים מגמה בכנסות ישראל של הצעות חוק פרטיות רבות, והממשלה למעשה בכך שהצעת חוק תקציבית עוברת נאלצת לתקן את הפעולות במהלך השנה, כאשר חוק התקציב הוא זה שאמור להסדיר את אותן פעולות ממשלתיות.

נטע דורפמן: ההצעות התקציביות בדרך כלל לא לוקחות בחשבון את סדרי העדיפויות של הממשלה, כמו שנעשה בחוק התקציב השנתי, שבו מובא לפני הכנסת כל סדרי העדיפויות של הממשלה, ולא נושא ספציפי מסוים.

נטע דורפמן: לכן ההצעה אמורה להביא לכך שרק חקיקה תקציבית שנשקלה ונבחנה היטב ויש לה הסכמה רחבה בכנסת תתקבל, על אף שאינה מתקבלת במועד של חוק התקציב השנתי.

נסים זאב: זה בא היום לדיון?

יריב לוין: זה בא עכשיו לדיון, לא להצבעה.

יריב לוין: החוק נדון אצלנו, בוועדה שלנו.

נסים זאב: אני מבין, אבל במליאה מתי- -

יריב לוין: זה יגיע אחרי שאנחנו נאשר, אם נאשר.

יריב לוין: אני אאפשר לחבר הכנסת זאב להתחיל בהתייחסות שהוא ביקש, ואז נעבור להנמקת ההסתייגויות על ידי חברי הכנסת זוארץ וביבי.

יריב לוין: בבקשה.

נסים זאב: אני רק ביקשתי הסתייגות לשם דיבור כדי לדבר במליאה בעניין הזה, אבל אני חושב שאין פה מטרה- -

אברהם מיכאלי: בבקשה, תרשמי אותו פעמיים.

נסים זאב: שימו אותי בסוף הרשימה.

יריב לוין: את זה אתה לא צריך לבקש.

יריב לוין: ראה את זה כהוראת קבע.

יריב לוין: ..

נסים זאב: אני רוצה רק לומר הערה קצרה; לא צריכים לראות פה מצב שכאילו זה מלחמת קואליציה מול אופוזיציה, ומי מכופף את מי, ואנחנו בגלל שזקוקים כל כך ל-55, כי כל כך בטוח שב-50 הם יכולים להעביר כל דבר.

נסים זאב: לא כך הם פני הדברים, אנחנו יודעים את זה.

נסים זאב: הרי בסופו של דבר ההכרעה היא ברוב, ותמיד לקואליציה יהיה הרוב לומר: לא.

נסים זאב: העניין הזה, גם מבחינת המינהל התקין, שחברי כנסת מעבירים פה, ואנחנו עדים לכך, מה שהיה בקדנציה האחרונה ולפניה, תמיד לקראת סוף קדנציה או לקראת התמוטטות של ממשלה, באופן קבוע אתה רואה מין חיבור כזה בין קואליציה לאופוזיציה, מעבירים חוקים במיליארדים, ואין על זה שום שליטה, כי כל אחד אומר: בלאו הכי אני עוד מעט מסיים, אז איך אומרים - תמות נפשי עם פלשתים, אני אעביר מה שאני רק יכול.

נסים זאב: זה לא דווקא בקדנציה הקודמת.

נסים זאב: אני יושב פה כבר ארבע קדנציות.

אריה ביבי: בגלל זה אנחנו סובלים, דרך אגב.

נסים זאב: נכון, אבל בסופו של דבר זה מגיע לחוק ההסדרים, ואז הכול נופל והכול מתבטל, ולא רק מתבטל, רק מה שהעבירו בכוח ובהזדמנויות ובמחטפים כאלה ואחרים.

נסים זאב: אגב, אתמול זה היה דוגמה קלאסית – מצד אחד היה כמעט ביזיון לכנסת, ומצד שני קדימה באמת התנהגה ברוח טוב, מתוך הבנה, יכלו להעביר, למשל, את הנושא של שוויון זכויות בין אלמן לאלמנה, ולא היה רוב לקואליציה, והקואליציה לא היתה ערוכה להפיל את החוק הזה, בגלל שכנראה, היתה איזושהי טעות מצד המזכירות, והיתה הבנה שאמרו לעוזרים של חבר הכנסת מגלי והבה, שהנושא הזה לא עובר כהצעת חוק אלא כהצעה לסדר, או שלא עדכנו אותו, או שהוא לא שמע אותם, או שהוא לא ראה אותם, ונעלם ממנו, והוא לא ידע והוא לא אשם.

נסים זאב: אבל זה דוגמה שצריכה להמחיש לנו שלפעמים במחטף כזה או אחר הולכים להעביר חוק שהעלויות שלו 150 מיליון שקלים, וכאילו כלאחר יד ובתום לב.

נסים זאב: אפילו השר מסכים שיעלו אותו, כי הוא חושב שהמציע מציע את זה כהצעה לסדר ולא כהצעת חוק.

נסים זאב: לכן אני אומר, שהדוגמה הזו צריכה לשמש לנו ונר לרגלנו, איך אנחנו צריכים להתנהג בזהירות.

נסים זאב: אגב, בפרלמנט הבריטי אני יודע שהלורדים שם לא יכולים להעביר חוקים על דעת עצמם.

נסים זאב: אז אנחנו, ברוך השם, לא מוגבלים.

נסים זאב: המגבלה של 5 מיליון שקלים, אדוני היושב ראש, זה כן צריך לבוא פה לדיון.

נסים זאב: כי לפעמים זה כל כך גבולי בין 5 ל-6 מיליון.

נסים זאב: צריך לאפשר אפילו ל-10 מיליון שקלים, ואת הסכום הזה צריכים כן להעלות אותו, גם אם אין גיבוי של ממשלה.

נסים זאב: בין 5 ל-10 לא צריכים להנציח את הסכום של 5 מיליון שקלים, ואת זה אני מבקש שכן באחת ההזדמנויות, גם להביא את זה הממשלה וגם, אם אנחנו מצד אחד מגבילים את האופוזיציה, שצריכים להביא 55 חברי כנסת כדי לאשר חוק בניגוד לרצונה של הממשלה, אבל מאידך גיסא אני חושב שצריכים לאפשר שגם ברוב רגיל, עד 10 מיליון שקלים, לתת את הפריבילגיה מצד שני.

נסים זאב: אני מבקש לחשוב על האיזונים האלה.

יריב לוין: תודה.

יריב לוין: חברת הכנסת זוארץ, בבקשה.

אורית זוארץ: תודה לך, חבר הכנסת נסים זאב.

אורית זוארץ: אנחנו מדברים על אופוזיציה אחראית, ואני בהחלט מסכימה אתך.

אורית זוארץ: הבהלה שבה הועבר התקציב רק משקפת את הפערים בין הצרכים האמיתיים של האזרחים במדינת ישראל לבין השאיפות חסרות כל הפרופורציה של ראש הממשלה והממשלה שלו.

אורית זוארץ: אנחנו מדברים פה על חוק שהוא חוק הישרדות ומשילות, חוק שפוגע ומעקר את הכנסת ואת התפקיד שלנו כחברי כנסת.

אורית זוארץ: האופוזיציה מייצגת את הציבור שאתם לא מייצגים, את הנכים, את הגמלאים, את רוכבי האופנוע, את ההורים לילדים בגיל הרך, את החד הוריות.

אורית זוארץ: דוח העוני מדבר בעד עצמו, ואני חושבת שההתנהלות של הקואליציה במקרה הזה מדברת בעד עצמה, כשאתם פועלים שוב ושוב לחיזוק ולביצור מעמדכם ולקשירה לכסא.

אורית זוארץ: אתם בעצם קושרים את עצמכם לכיסא ולא מוכנים לזוז משם, כשהציבור אומר את דברו, והדוחות משקפים את המציאות הזו.

אורית זוארץ: אם לקואליציה יש הרושם, כפי שאמרת, לומר לא, שישתמשו בכלי הזה.

אורית זוארץ: למה הם לא משתמשים בכלי הזה?

אורית זוארץ: למה הם צריכים מהלך של חקיקה נוספת בכל פעם, כשהם לא מצליחים להתנהל כאן בתוך הכנסת?

אורית זוארץ: יש כאן דיון ויש כאן שיח דמוקרטי, ואנחנו מצפים מאופוזיציה אחראית, שגם הקואליציה תהיה אחראית.

אורית זוארץ: אנחנו מדברים על אישור חוק התקציב שנעשה בבהלה, והשינויים והתיקונים שאתם מביאים לשולחן בכל יום.

אורית זוארץ: ראינו את ההתנהלות שלכם בחקיקה בתהליך חוק ההסדרים, ואנחנו רואים את ההתנהלות בכל מה שקשור לחוק המים.

אורית זוארץ: אז אני מבקשת שגם הקואליציה תהיה אחראית.

אורית זוארץ: אם אתם רוצים, אנחנו נעבור סעיף-סעיף על ההסתייגויות שלנו.

אריה ביבי: זה אחר כך.

אורית זוארץ: אגב, כשדיברה נציגת האוצר על סדר העדיפויות של הממשלה, זה בדיוק המקום, שחברי הכנסת מקדמים חקיקה פרטית, שהממשלה לא בדיוק רואה עין בעין את סדר העדיפויות הציבורי.

יריב לוין: תודה.

יריב לוין: חבר הכנסת ביבי.

אריה ביבי: אדוני היושב ראש, יש פה זאב מהקואליציה.

נסים זאב: שני זאבים יש...

אריה ביבי: אני בתור כבש חדש בכנסת, אני רוצה לומר לך שהחוק הזה הוא לא ציון דרך טוב.

אריה ביבי: יש בשריון, כשמפקד שריון נוסע ושדרת הטנקים מאחוריו, והוא רואה בעיה, אז הוא עושה סימן בדגלים: תראו אותי ואל תעשו כמוני, ואז הוא עורך את החטיבה שלו איך שהוא רוצה.

אריה ביבי: וכשהוא עושה ככה עם שני דגלים – תראו אותי ותעשו כמוני.

אריה ביבי: בתור חבר כנסת חדש הייתי רוצה לראות שיעשו בקואליציה שהיא רוב, רוב מוחץ, שיעשו דברים ושיראו לנו.

אריה ביבי: לא רק אנחנו החדשים, שיראו לכל העם: תראו אותי ותעשו כמוני.

אריה ביבי: פה קורה דבר כזה, שאנחנו צריכים 55 חברי כנסת.

אריה ביבי: בשביל מה?

אריה ביבי: הרי זה באמת – אם היו אומרים: בוא נעלה, כמו שחבר הכנסת זאב מציע, בוא נעלה את הסכום ל-5 מיליון, 10 מיליון, 20 מיליון – אני מסכים, ואז גם האוצר יסכים, אני בטוח.

אריה ביבי: אבל לבוא ולהגיד: 55 חברי כנסת - אנחנו עושים זילות מהכנסת.

יריב לוין: צריך להבין שאם מעלים את הסכום, זה בדיוק הפוך למגמה של החוק.

יריב לוין: אתה הולך לא לכיוון שהחוק הולך אלא אתה הולך לכיוון הפוך, כי החוק רוצה להקשות את היכולת.

יריב לוין: ברגע שאתה מעלה את הסכום, אתה כמובן מקל.

יריב לוין: הדבר הזה הוא לא אלטרנטיבה, ולכן אני לא חושב שהאוצר כל כך מהר יסכים לו.

אריה ביבי: ואתה חושב שאני בתור אופוזיציה, אני רוצה להקל עליך ועל האוצר?

אריה ביבי: לא.

זאב אלקין: דווקא חשבתי שבתור אופוזיציה אחראית אתה רוצה לשמור את תקציב המדינה.

זאב אלקין: הרי כל אופוזיציה חושבת שיגיע יום שהיא תגיע לשלטון, ואז אם לא יהיה כסף בתקציב, היא תהיה בבעיה.

אריה ביבי: אתה קטעת אותי.

אריה ביבי: רציתי להרביץ נאום של שעה, עכשיו אני אקצר אותו.

אריה ביבי: אדוני היושב ראש, קואליציה שמכבדת את עצמה לא צריכה את ה-55.

אריה ביבי: היא יכולה לומר: בוא נלך לרוב, עשרה מול 15 - 15 מנצחים, נגמר הסיפור.

אריה ביבי: למה צריכים את כל החוקים האלה?

אריה ביבי: ועכשיו אנחנו הולכים להגיש הסתייגויות.

אריה ביבי: אני מסתכל עליהן, ולא נעים להגיד לך, אבל חלק מההסתייגויות קשקוש, אבל אנחנו מתעסקים בקשקוש הזה.

אריה ביבי: ואין מה לעשות, זה הכנסת.

אריה ביבי: לכן אני אתן לגברתי זוארץ, שהיא מומחית בהסתייגויות יותר ממני, אתן לה להגיש את נושא ההסתייגויות.

יריב לוין: אבל בדגש על האבחנות בין ה-10 ל-15 ל-20.

אריה ביבי: אמרתי לך - אני הייתי עורך את זה אחרת.

יריב לוין: תודה.

יריב לוין: חברת הכנסת זוארץ, בבקשה.

אורית זוארץ: הסתייגויות לשם החוק.

אורית זוארץ: במקום הרוב הדרוש להצעות חוק תקציביות, יבוא: הצרת סמכויותיה של הכנסת כרשות מחוקקת.

נסים זאב: יש הצבעה על כל סעיף?

יריב לוין: לא עכשיו.

נסים זאב: אדוני היושב ראש- -

יריב לוין: זו זכותה.

יריב לוין: אני עומד על זכותה של האופוזיציה לנמק את ההסתייגויות שלה.

אורית זוארץ: אנחנו מתייחסים שוב להצרת סמכויותיה של הכנסת ופגיעה בנו כחברי הכנסת, כרשות מחוקקת, וזה תהליך שחוזר על עצמו כל פעם מחדש, כשהקואליציה לא מצליחה להתמודד עם המחלוקות הפנימיות, הם מביאים חוקי משילות חדשים, שמעגנים שוב ושוב את מקומם לכיסא ולא לצרכים האמיתיים של האזרחים במדינת ישראל.

אורית זוארץ: ההסתייגות הנוספת: הוספת סעיף מטרה: האמור בסעיף 1 בהצעת החוק יסומן 2, ולפניו יבוא: מטרת חוק זה הינה לפגוע בסמכותה של הכנסת כרשות המחוקקת על ידי צמצום סמכותה של הכנסת לחוקק חוקים פרטיים בעלי משמעות תקציבית, כאשר הממשלה לא נתנה הסכמתה לעלות התקציבית, ובכך הממשלה בעצם כשלה במילוי תפקידה, ומבקשת לעגן את ההישרדות שלה על ידי חקיקה.

אורית זוארץ: הסתייגות לסעיף 1, לשם הסעיף: בשם הסעיף במקום: תיקון סעיף ג3 יבוא: צמצום סמכותה של הכנסת כרשות המחוקקת, כי זו בעצם מטרת על.

ארבל אסטרחן: זו הסתייגות שאמרנו שאי אפשר לכלול, כי תיקון סעיף 3 זה הוראת ביצוע.

ארבל אסטרחן: חברת הכנסת זוארץ, כל ההסתייגויות בנוסח שמונח על השולחן, אני לקחתי את כל ההסתייגויות שהגשתם וכתבתי אותן בצורה קצת יותר מתאימה, ואולי יעזור לך לעבוד לפי זה.

ארבל אסטרחן: הוא מונח.

ארבל אסטרחן: היה סעיף המטרה, בעמ' 2 למטה.

אורית זוארץ: בסדר גמור.

אורית זוארץ: אז לסעיף 1 – אני רואה שתיקנת.

אורית זוארץ: הוספת סעיף 2- -

ארבל אסטרחן: אין הוספת סעיף 2.

ארבל אסטרחן: הנוסח שמונח על השולחן, שאני הכנתי אותו, לקח את ההסתייגויות שהכנתם, אבל ניסח את זה טוב יותר.

ארבל אסטרחן: פשוט כתבתי את זה בצורה המתאימה להסתייגויות.

ארבל אסטרחן: אז כדאי לעבור לא לפי מה שאתם הגשתם אלא לפי מה שאני כבר כתבתי וסידרתי.

ארבל אסטרחן: מבחינת התוכן, זה אותו דבר בדיוק.

ארבל אסטרחן: אז לא לעבור על הנייר שאתם הכנתם אלא על הנייר שמונח על השולחן, שאני הכנתי.

ארבל אסטרחן: הוא ניסח את ההסתייגויות בצורה מתאימה.

אורית זוארץ: אז אני אעבור אחד-אחד ואעשה את ההתאמה.

ארבל אסטרחן: לא צריך.

ארבל אסטרחן: אני עשיתי את ההתאמה.

ארבל אסטרחן: כל ההסתייגויות שאתם הגשתם מופיעות בנייר שמונח על השולחן.

ארבל אסטרחן: אז כדאי עכשיו לעבור על הנייר שאני כבר הכנתי, שכולל את ההסתייגויות שלכם, פשוט מנוסח בצורה המתאימה.

ארבל אסטרחן: יש כל מיני דברים שאתם הצעתם להוסיף סעיף, ולא צריך להוסיף סעיף אלא לשנות בתוך הסעיף.

ארבל אסטרחן: אבל מבחינת התוכן, כל ההסתייגויות שלכם נמצאות על הנייר שמונח על השולחן, וכולם רואים אותו.

אורית זוארץ: בסדר, תודה.

אריה ביבי: אז לא צריך להקריא.

יריב לוין: זו החלטה שלכם.

יריב לוין: תודה רבה.

יריב לוין: אני מבין שבכך תמה הנמקת ההסתייגויות.

יריב לוין: הצבעה תתקיים במועד אחר.

יריב לוין: ה.

יריב לוין: בקשת חבר הכנסת יואל חסון להקדמת הדיון בהצעת חוק לתיקון פקודת ביטוח רכב מנועי (שינוי בתעריפי ביטוח), התש"ע-2009 (פ/1735/18), לפני הקריאה הטרומית

יריב לוין: הסעיף החמישי על סדר היום, חבר הכנסת יואל חסון ביקש והודיע מראש שהוא יגיע בשעה 10:30, לכן אני עושה הפסקה עד השעה 10:30, ואז נחדש את הדיון.

יריב לוין: תודה.

יריב לוין: הפסקה

יריב לוין: אני מחדש את הישיבה.

יריב לוין: על סדר היום בקשת חבר הכנסת יואל חסון להקדמת הדיון- -

יואל חסון: וגם כרמל שאמה.

יריב לוין: וחבר הכנסת כרמל שאמה גם, מאה אחוז, בהצעת חוק לתיקון פקודת ביטוח רכב מנועי (שינוי בתעריפי ביטוח), התש"ע-2009 (פ/1735/18), לפני הקריאה הטרומית.

יריב לוין: חבר הכנסת יואל חסון, בבקשה.

יואל חסון: אדוני, אין הרבה מה לומר.

יואל חסון: צריך לגשת, לדעתי, להצבעה, אבל צריך להגיד פה משהו:

יואל חסון: גם אם הפטור הזה לא יגיע היום, הצעת החוק תגיע, ותגיע למליאה בקרוב.

יואל חסון: הפטור הזה מחזיר בסך הכול, הוא גם לא מתייחס לסיפור האחרון של האופנוענים.

יואל חסון: הוא בסך הכול מחזיר לכנסת סמכות שהיתה לה בעבר ונלקחה ממנה, שתעריפים לא יועלו ללא אישור של ועדת הכספים.

יואל חסון: אנחנו מצביעים כל אחד על הסמכות שלנו כחברי כנסת.

יואל חסון: כולנו כאן התלוננו על זה שפקידים מנהלים כאן ומעלים תעריפים שלא בהתייעצות עם ועדות הכנסת ולא עם שרים.

יואל חסון: הצעת החוק שלנו באה לתקן את זה.

יואל חסון: היא לא מתייחסת נקודתית לזה.

יואל חסון: היא אומרת שיעלו תעריפים רק באישור ועדת הכספים ובהתייעצות עם השרים הרלוונטיים.

יואל חסון: אני קורא לחברי הכנסת.

יואל חסון: זה לא אופוזיציה-קואליציה.

יואל חסון: זה להחזיר לחברי הכנסת את הכוח, לכל אחד מאתנו.

יואל חסון: אנחנו נבחרי הציבור, אנחנו אלה שעומדים מול הציבור.

יואל חסון: אני רואה פה אנשים מהעדה החרדית שחוזרים יום-יום הביתה, ואנשי זק"א שם קורסים ואומרים להם שזק"א, המפעל הגדול הזה, הולך לקרוס כי מעלים תעריפים בלי להתייעץ עם נבחרי הציבור.

יואל חסון: הצעת החוק הזאת באה להתייעץ עם נבחרי הציבור, באה לתת לנו את האפשרות להביע את עמדתנו ולקבוע עמדה.

יואל חסון: לכן, אדוני, אני מבקש לאשר את הפטור הזה, ואני חושב שזה לא קשור לקואליציה-אופוזיציה.

יואל חסון: זה מה שנכון לעשות.

יריב לוין: תודה.

יריב לוין: חברת הכנסת איציק, בבקשה.

דליה איציק: אדוני יושב ראש הוועדה, חבריי חברי הכנסת, אני לא באה לוועדה הזו כל פעם.

דליה איציק: אני הגעתי עכשיו, כי אני מסתכלת גם על הרשימה, חבר הכנסת זבולון אורלב, ואני רואה: אולי לוי, יולי תמיר, אילן גילאון, רונית תירוש, יריב לוין, מירי רגב, יעקב אדרי, מרינה, יצחק וקנין, כרמל שאמה.

דליה איציק: אני רואה את כל חלקי הבית, ואני אומרת לעצמי, חבר הכנסת אלקין – אני מסתכלת על חבר הכנסת יריב לוין, ולבי עליו.

דליה איציק: הוא גם חתום על ההצעה וגם יושב ראש הוועדה וגם מבין שזה גזרה שהציבור לא יעמוד בה.

דליה איציק: כמו שעשיתם עם מס הפירות כך יהיה עם המס הזה.

דליה איציק: בסוף אתם במילא תבטלו את זה, אז למה אתם עושים את זה?

דליה איציק: באים שני חברי כנסת משני חלקי הבית, ואומרים לכם: אנחנו מתחייבים כאן, לא נקדם כלום, כאן, קבל עם ועדה.

דליה איציק: לא נקדם כלום.

דליה איציק: תנו את הפטור, נקדם, תביאו לשבוע הבא רק אם נסכים בהסכמה לקדם את החוק.

דליה איציק: אם לא נסכים בהסכמה, הפטור כאילו לא ייחשב, ויעלו את זה בפרוצדורה הרגילה.

דליה איציק: מה עוד?

דליה איציק: מה זה הנוקשות הזאת?

דליה איציק: אתה יודע, אני לא רציתי, אני רציתי לספר את זה לחברת הכנסת פניה, אתמול נוצר לפתע פתאום שאין רוב לקואליציה.

דליה איציק: זה לא מעט פעמים נוצר, וזה ילך ויגבר.

דליה איציק: אלה החיים הפוליטיים.

דליה איציק: המושב הראשון הוא בדרך כלל מושב חזק, אנשים עוד נהנים מהתפקידים שלהם, יש עוד איזה משמעת.

דליה איציק: זה לא רק אצלכם, זה קרה גם אצלנו, אלה החיים, זה בדרך כלל המצב.

דליה איציק: אתמול היה מצב שיכולנו להפיל את הממשלה.

דליה איציק: התקשרו אליי הביתה, ואמרתי לחברים שלי: עזבו את זה.

דליה איציק: הסכמות צריך לכבד.

דליה איציק: מי שמפר פעם אחת, לא מאמינים לו אף פעם, וכל אחד שמכיר אותי יודע שעמדתי כאן בנושאים האלה מול הממשלה שלי לא מעט פעמים.

דליה איציק: אני גם לא חייבת לקזז אף אחד.

דליה איציק: עשרים פעם אנחנו מקזזים פה שרים.

דליה איציק: אם אתם רוצים לא לשחק בכלום, אני מודיעה מרגע זה - לא יהיה קיזוז על שום דבר, על כלום, חבר הכנסת אלקין.

דליה איציק: אני אומרת לך בצורה הכי ברורה.

דליה איציק: אני מבקשת ממך, תכבד את התפקיד שלי, תכבד את חברי הכנסת, תכבד את אנשי הימין והשמאל, שיתלכדו סביב העניין הזה, ותכבד את ההבטחה שלי שאומרת – יש פה הרי מלא אנשים - לא נעשה כלום, כאילו לא היה פטור.

דליה איציק: חבר הכנסת אלקין, אתה צריך הרי לשאול אותי: אז מה אכפת לך?

דליה איציק: אם את מתחייבת שזה לא יעבור, מה אכפת לך שזה יעבור היום?

דליה איציק: אני אסביר לך.

דליה איציק: זה גם שוט בשבילך.

דליה איציק: זה גם שוט בשביל חבר הכנסת יריב לוין.

דליה איציק: אתם הרי תלכו עכשיו לממשלה ותגידו: זה לא עובד כך, יש פה התנגדות מבית לבית, ובסוף תגיעו לפשרה.

דליה איציק: אתם צריכים להביא את הפשרה.

דליה איציק: אנחנו מאפשרים לכם כלי להגיע להבנה הזאת.

דליה איציק: איך אתם לא מבינים את זה?

דליה איציק: אני מבקשת ממך, חבר הכנסת יריב לוין, בואו נעשה את זה לא בהצבעה.

דליה איציק: אני רוצה שנעשה את זה בהסכמה.

דליה איציק: אני לא רוצה פה לא להפיל ולא לא להפיל.

דליה איציק: אני לא רוצה מריבות.

דליה איציק: אני באמת חושבת שזו גזרה שהציבור לא יכול לעמוד בה, וההתחייבות שלי בשם כל חלקי הבית – לא הסמיכו אותי כולם, אבל הסמיכו אותי החותמים, אני מקווה שגם אתה, חבר הכנסת יריב לוין, שהיום נצביע על זה שיש פטור מחובת הנחה.

דליה איציק: אם לא קרה כלום בשבוע, כאילו לא היה פטור מחובת הנחה.

יריב לוין: תודה.

יריב לוין: רבותיי, אני רוצה להפנות את תשומת לבכם שיש לנו בדיוק עוד עשר דקות כדי לסיים את הדיון הזה עד תחילת המליאה.

זבולון אורלב: לי אין עשר דקות.

זבולון אורלב: אני צריך לסיים ישיבה של ועדת חינוך.

יריב לוין: יש לנו עשר דקות.

יריב לוין: אני מבקש מכל אחד דקה כדי שנספיק להצביע, ולא נגיע לסיטואציה לא נעימה שדחינו את ההצבעה בגלל אילוצי זמן.

יריב לוין: חברת הכנסת אברהם.

רוחמה אברהם-בלילא: בדקה אחת כדי לתמצת את כל העניין; הרי הצעת החוק באה ונותנת סמכות לוועדת הכספים כדי לפקח על מי שרוצה לבוא ולהעלות מחירים באופן שרירותי.

רוחמה אברהם-בלילא: אתם ממשיכים בנגיסת מעמדה של הנכסת כגורם מפקח על הממשלה, זה מצד אחד.

רוחמה אברהם-בלילא: מצד שני, עד כמה פקידי האוצר ינהלו את הבית הזה?

רוחמה אברהם-בלילא: אין ראש ממשלה, אין שר אוצר, לא נוח לפקידי האוצר, ואתם, חברי הכנסת, עושים ככל העולה על רוחם של פקידי האוצר.

רוחמה אברהם-בלילא: תגידו לי, מה, אתם השתגעתם?

יריב לוין: תודה.

יריב לוין: חבר הכנסת שאמה, בבקשה.

כרמל שאמה-הכהן: תודה, אדוני היושב ראש.

כרמל שאמה-הכהן: מה שמאוד מקומם אותי זה שמתחילת הליך הדיון בכנסת ראינו אחדות של כל חברי הכנסת.

כרמל שאמה-הכהן: אני לא ראיתי חבר כנסת אחד שבא לאחד הדיונים ואמר משהו כנגד המחאה של האופנוענים וכנגד הרעיון שההחלטה היא רעה.

כרמל שאמה-הכהן: יותר מכך, ההחלטה נתקבלה ברורה, פה אחד, בוועדת הכלכלה לקיים צוות הידברות עם נציגי האופנוענים, והאוצר התעלם מזה.

כרמל שאמה-הכהן: האוצר מפגין קשיחות בלתי ברורה, רוצה להציג הצגה שאינה במקומה, ואדוני היושב ראש, אם ילמדו את הילדים שלי עכשיו בשיעורי אזרחות על הפרדת רשויות ועל ריבונות הכנסת, אני אצטרך להגיד להם שזה קצת הולך ומתכרסם, כי לא יכול להיות שכל הכנסת אומרת אמירה ברורה, ופקיד ודרג מיניסטריאלי מתעלמים לגמרי.

כרמל שאמה-הכהן: עם כל הכבוד, ואני חבר קואליציה.

כרמל שאמה-הכהן: התעלמות לגמרי היא בלתי סבירה.

כרמל שאמה-הכהן: לא ראיתי אף אחד מחברי הקואליציה מגיע לדיונים ואומר דעה אחרת.

כרמל שאמה-הכהן: אז לבוא רק בשעת ההצבעה ולהצביע נגד, זה נראה לי בלתי סביר.

כרמל שאמה-הכהן: מה מבקשים פה?

כרמל שאמה-הכהן: לא מבקשים פה תמיכה בחוק.

כרמל שאמה-הכהן: מבקשים פה משהו פרוצדורלי.

כרמל שאמה-הכהן: יש מחאה אדירה במדינת ישראל, והכנסת מתעלמת ממנה.

כרמל שאמה-הכהן: המחאה היא בחסימת כבישים.

כרמל שאמה-הכהן: היא מפריעה לחיים השוטפים של שאר אזרחי המדינה.

כרמל שאמה-הכהן: צריך למצות את ההליך כמה שיותר מהר, ואם הוא ימוצה עד הסוף ויגווע, זה משהו אחד.

כרמל שאמה-הכהן: אבל להשאיר את זה סתם באוויר ולדחות תהליכים, הרי גם היום הזה יגיע.

כרמל שאמה-הכהן: יעברו ה-20 ימים וההצעה הזאת כן תעלה.

כרמל שאמה-הכהן: הממשלה לא מרוויחה מזה כלום.

כרמל שאמה-הכהן: אם הייתי חושב שהממשלה מפסידה פה משהו, יכול להיות שהייתי חושב אחרת.

כרמל שאמה-הכהן: זה התעקשות קטנונית, קנטרנית, פרוצדורלית, והממשלה לא צריכה לעבוד דרך פרוצדורות.

כרמל שאמה-הכהן: פרוצדורה זה דרך עבודה של האופוזיציה.

כרמל שאמה-הכהן: ממשלה צריכה לפעול לפי מהות, ובמהות הממשלה פה לא מפסידה שום דבר ולא הקואליציה.

כרמל שאמה-הכהן: לכן אני קורא גם לחברים שלי מהקואליציה לתת את ההזדמנות הזו למצות את הדיון.

יריב לוין: תודה.

יריב לוין: חברת הכנסת קירשנבאום, בבקשה.

פניה קירשנבאום: אדוני כבוד היושב ראש, חבריי, ההצבעה היום היא לא נגד החוק, כי באמת אני חושבת שרוב חברי הבית בעד החקיקה הזו.

פניה קירשנבאום: ההצעה היא נגד הנחת פטור.

פניה קירשנבאום: אין אחד באמת שלא מטפל היום בנושא של אופנועים, גם ועדת כספים.

פניה קירשנבאום: בשבוע הבא ביום שלישי מתכנסת תת ועדה בוועדת כספים בראשותי בנושא ביטוח, והנושא של האופנועים יעלה.

פניה קירשנבאום: ההחלטה באמת מה אנחנו עושים עם רכב דו גלגלי זו החלטה ממשלתית, מדינית, זו קביעת מדיניות – האם מדינת ישראל רוצה לעודד את הרכב דו גלגלי או היא לא רוצה לעודד את הרב דו גלגלי.

פניה קירשנבאום: הנחת פטור לא תקדם שום דבר.

פניה קירשנבאום: ואין פה כרסום.

פניה קירשנבאום: אני גם יודעת מה זה הפרדת רשויות, ואנחנו נלחמים, וזה גם בחקיקה שלנו, אבל בוא ניתן עדיין לכנסת בכוחה להחליט מה עושים.

פניה קירשנבאום: תן לוועדת כספים, תן לוועדת משנה בנושא ביטוח להתמקד בזה, לפתור את הבעיה, ואז אם יהיה צורך, נגיע בהסכמה לחקיקה.

פניה קירשנבאום: סך הכול מדובר באי נתינת פטור מהנחה.

רוחמה אברהם-בלילא: אתם היום בקואליציה.

רוחמה אברהם-בלילא: מחר תהיו באופוזיציה.

פניה קירשנבאום: מה זה משנה?

פניה קירשנבאום: ההצבעה שלנו נגד היא לא נגד החקיקה, והיא בטח לא- -

רוחמה אברהם-בלילא: היא לא הצעת חוק תקציבית.

יריב לוין: חברת הכנסת אברהם, לא נגיע להצבעה, וזה בטח לא מה שאת רוצה שיקרה.

פניה קירשנבאום: זה לא קשור להצעת חוק תקציבית או לא.

יואל חסון: תצביעי בעד- -

פניה קירשנבאום: קודם כל אני רוצה לדון על זה.

יריב לוין: חבר הכנסת חסון, אתה רוצה שנגיע להצבעה?

יריב לוין: לא נגיע להצבעה אם יהיו הפרעות.

יריב לוין: חבר הכנסת זאב, דקה, בבקשה.

נסים זאב: ממש בקצרה, אדוני.

נסים זאב: לא מדובר פה בהצעת חוק להורדת תעריפי הביטוח.

נסים זאב: אם זו היתה ההצעה, הייתי מתנגד, כי אני חושב שהממשלה כן צריכה לתת את דעתה בנושא.

נסים זאב: מדובר פה לקחת סמכויות חזרה, שהסכמנו לוותר עליהן בעבר, ואני אגב רוצה לומר לך שאני גם בעד הפיקוח, למשל, על רוכבי סוסים בעמק אילון.

אריה ביבי: רעיון טוב.

נסים זאב: ברצינות.

נסים זאב: כמה שנוכל לקחת על עצמנו סמכויות, זה טוב.

נסים זאב: הבעיה שלנו זה לא האופנוענים.

נסים זאב: הבעיה שלנו זה על טייסים ללא מטוס, שהם הולכים בכבישים כטייסים, כחמקנים, ואפילו מטוסי חמקן אתה לא רואה אותם כל כך מהירים כמו אותם אופנוענים.

נסים זאב: אני לא מגזים.

נסים זאב: פשוט פיקוח נפש.

נסים זאב: אם כבר מעלים את הנושא של האופנוענים, צריך לדבר הרבה מאוד על התרבות שלהם ברכיבת האופנועים, איך שהם נוסעים.

נסים זאב: עשר שנים, אני לא זוכר את עצמי שפעם עברתי- -

יריב לוין: אנו דנים בפטור מחובת הנחה, לא לגוף החוק.

נסים זאב: לכן אני אומר, בוא נעשה את זה במשולב, ואני בעד העניין הזה.

יריב לוין: תודה.

יריב לוין: חבר הכנסת אלקין, בקשה.

זאב אלקין: תודה רבה, אדוני היושב ראש.

זאב אלקין: קודם כל, אני חייב תשובה לחברת הכנסת דליה איציק.

זאב אלקין: אני חושב שאנחנו כאן בעד הסכמות, ומה שהיה אתמול, היתה הסכמה, היתה התחייבות בשם חבר כנסת על ידי עוזריו- -

רוחמה אברהם-בלילא: לא היתה.

זאב אלקין: עלה מזכיר הכנסת למיקרופון, אני חושבת שמזכיר הכנסת הוא גורם נטרלי בבית.

רוחמה אברהם-בלילא: לא נעשתה שום התחייבות.

יריב לוין: חברת הכנסת אברהם, אתם רוצים להגיע להצבעה או לא?

יריב לוין: כי אני אתן לדבר כמה שתרצו, וב-11:00 אסגור את הישיבה.

יריב לוין: הישיבה לא תימשך דקה מעבר ל-11:00, אז אנא.

זאב אלקין: לכן מה שקרה אתמול, אני רוצה לברך אתכם.

זאב אלקין: כשאנשים מכבדים התחייבויות, זה מבורך.

דליה איציק: זה לא יקרה יותר.

דליה איציק: זה פעם אחרונה.

זאב אלקין: אני מצר על כך, אם זו פעם אחרונה, כי אני בעד הסכמות.

אורית זוארץ: כשזה משרת את האינטרסים שלך.

יואל חסון: הכי נוקשה שיכול להיות.

יואל חסון: לא היה פה יושב ראש קואליציה כל כך נוקשה לפניך, וזה לא מחמאה.

רוחמה אברהם-בלילא: אבל זה עוד מעט ישתנה, כשנתניהו ייתן את הגולן, וכשנתניהו ייתן- -

יואל חסון: ולא בונה בגילה.

יואל חסון: ממשלת הימין בגילה לא בונה.

יואל חסון: תלמדו מקדימה לבנות בירושלים.

יריב לוין: אני מודיע עכשיו שאני לא מתכוון להתערב.

יריב לוין: אני אאפשר למי שרוצה להפריע.

יריב לוין: אני ב-11:00 סוגר את הישיבה.

נסים זאב: בואו נדחה לשבוע הבא.

יריב לוין: חבר הכנסת אלקין, בבקשה.

דליה איציק: אנחנו מתחייבים.

נסים זאב: גם אחמד טיבי מתחייב.

יריב לוין: חבר הכנסת אלקין, הדקה שלך מתחילה עכשיו, בבקשה.

זאב אלקין: אנחנו בעד הסכמות.

זאב אלקין: אני חושב שאין כאן מי שבעד אופנועים ואין כאן מי שנגד אופנועים.

זאב אלקין: אנחנו בעד תהליך הידברות בעניין הזה, ובין הלוחצים - -

רוחמה אברהם-בלילא: שר האוצר הגיע.

יריב לוין: חברת הכנסת אברהם, עוד דקה ולא תהיה פה הצבעה, ובגללכם.

יריב לוין: לא בגלל חברי הקואליציה.

זאב אלקין: אנחנו בעד הידברות בנושא הזה, אנחנו בעד לחץ על הממשלה בעניין הזה, כי כמו שאמרת, הנושא הזה לא פוליטי.

זאב אלקין: הוא מחבר בין חלקי הבית, ורוצים להגיע כאן להבנות.

זאב אלקין: עוסקים בזה רבים.

זאב אלקין: עוסקים בזה מציעי החוק, ועל זה יבורכו, עוסקים בזה ועדת משנה לענייני ביטוח – הנה, יושבת כאן חברת הכנסת קירשנבאום, דיברה על זה.

זאב אלקין: עוסקים בזה יושבי ראש ועדת כספים לכלכלה ולכספים, כולם, אגב, אנשי קואליציה.

כרמל שאמה-הכהן: לפי מה שאתה אומר, אדוני יושב ראש הקואליציה, מה הבעיה- -

יריב לוין: לא נגיע להצבעה.

כרמל שאמה-הכהן: אולי פשרה.

כרמל שאמה-הכהן: נאשר את הפטור מחובת הנחה, ואנחנו מתחייבים לא להעלות את הצעת החוק עד המועד החוקי של 45 יום.

כרמל שאמה-הכהן: אתה לא מפסיד כלום.

זאב אלקין: מה המשמעות של ההצבעה?

כרמל שאמה-הכהן: אז מה אכפת לך?

כרמל שאמה-הכהן: למה העקשנות הזו?

יריב לוין: סגן השר כהן, בבקשה.

יצחק כהן: הצעת החוק בעיקרה רוצה לשלול מהממשלה את הפיקוח על נושא התעריפים, להחזיר אותו חזרה לכנסת, כפי שהיה בעבר, לפני הרפורמה בביטוח חובה.

יצחק כהן: אנו זוכרים מה היה אז.

יצחק כהן: מאז שעשינו את הרפורמה נכון להיום התעריפים ירדו ב-40 אחוז, כשזה היה בשיטת פיקוח הכנסת או בהחלטת הכנסת.

יצחק כהן: לגבי נושא האופנוענים, רבותיי, מטעים את הציבור ומטעים אתכם.

יצחק כהן: המפקח הניח על המדף שלושה מוצרים לבחירתם של האופנוענים.

דני דנון: זה לא הנושא.

יצחק כהן: אל תפריע לי.

יצחק כהן: המפקח הניח על המדף שלושה מוצרים לבחירתו של הרוכב.

רוחמה אברהם-בלילא: אנחנו לא נכנסים למהות הרחוב.

יצחק כהן: אנחנו עדים בשבועות האחרונים למחאות אלימות, לחסימות כבישים, להפרעות תוך כדי כינוס ששר האוצר מדבר – משהו מחריד, והדברים לא נכונים.

יצחק כהן: גידי, שב, אתה מפריע לי.

יצחק כהן: הגיע הזמן לקבל, דליה פעם הובילה את זה, חוק נגד הלוביסטים.

יצחק כהן: אסור שיהיו פה לוביסטים.

יצחק כהן: לגופו של עניין, עליכם להסיר את ההצעה, הממשלה מתנגדת לזה.

יצחק כהן: האופנוענים יוכלו לשלם יותר זול ב-9 אחוז ממה שהם משלמים היום.

יצחק כהן: הלוביסטים כבר עברו את כל הגבולות, זה הנושא.

יצחק כהן: יש גבול לפופוליזם.

יריב לוין: חבר הכנסת אלקין, שלושים שניות להשלים, אם יש לך הצעה נוספת.

זאב אלקין: ההצעה שלי היא לחברים שלי מהקואליציה ומהאופוזיציה ללכת בעקבות הצעתו של חבר הכנסת זאב – אל תצביעו היום.

זאב אלקין: תנו לקיים את תהליך ההידברות.

זאב אלקין: זה לא יברח לשום מקום.

זאב אלקין: אם אתם אומרים שלא הולכים להצביע על זה במליאה, אז אין שום משמעות בהצבעה על הפטור היום.

דליה איציק: אז מה אכפת לך?

יריב לוין: חבר הכנסת חסון, אתה מסכים או לא?

יריב לוין: התשובה היא כן או לא?

יואל חסון: הגיע הזמן להביא את זה, וגם שהציבור יראה.

יואל חסון: עוד שבועיים זה במליאה.

אברהם מיכאלי: אנחנו פה הולכים עם הראש בקיר על דבר שאפשר לפתור אותו.

יואל חסון: עוד שבועיים זה במליאה, ונראה מה זק"א יגידו לך להצביע.

אברהם מיכאלי: נעשה הצבעה על זה ביום שלישי הבא או רביעי הבא- -

יריב לוין: רבותיי, אני עובר להצבעה עכשיו.

יריב לוין: חבר הכנסת חסון, אני עובר להצבעה עכשיו אלא אם אתה תודיע שאתה לא רוצה לקיים הצבעה היום.

יואל חסון: אני בעד הצבעה.

דליה איציק: חבר הכנסת אלקין, בגלל שאתה אומר שאין שום הבדל, ואתה בעצמך אומר, רק לתת להם את הסיפוק הקטן הזה אתה לא מוכן- -

זאב אלקין: סיפוק במה?

פניה קירשנבאום: למה אתם לא מוכנים לדחות את זה ליום רביעי הבא?

יואל חסון: אנחנו נבחרי ציבור.

יואל חסון: אנחנו רוצים להראות לציבור שאנחנו לפחות עושים משהו.

יואל חסון: זה המינימום.

זאב אלקין: אני מוכן אתך יד ביד לתהליך הידברות.

כרמל שאמה-הכהן: זאב, בוא נאשר את זה ונדחה את זה ב-45 יום.

כרמל שאמה-הכהן: מה הבעיה?

יריב לוין: אני עובר להצבעה, רבותיי.

זאב אלקין: חברים, יש לי הצעה, כי שוב, זה לא נושא פוליטי, וזה לא נושא שצריך להיות במחלוקת פוליטית כאן בבית הזה.

זאב אלקין: מצד שני, יש משמעת קואליציונית, אתם מכירים את זה היטב.

זאב אלקין: אם מה שאתם רוצים זה הבעת העמדה של הכנסת כמסר מסוים למשרד האוצר לצורך חיזוק משא ומתן, אני מציע כאן הצעה: תהיה הצבעה על הפטור היום, תהיה רביזיה שלי אישית על תוצאות ההצבעה.

זאב אלקין: אנחנו נתמוך.

זאב אלקין: הרביזיה הזאת תוסר ברגע שיש הסכמה.

רוחמה אברהם-בלילא: מה פתאום?

יריב לוין: רבותיי, אני עובר להצבעה.

פניה קירשנבאום: אתה לא רוצה שנתמוך בזה?

פניה קירשנבאום: אז תגיד לי שזה לא פופוליסטי.

יריב לוין: רבותיי, אני עובר להצבעה.

פניה קירשנבאום: אני לא מבינה.

יריב לוין: לא, אני מצטער.

יריב לוין: הדיון הסתיים, אני עובר להצבעה.

יריב לוין: חבר הכנסת דנון יצא, אני מבין, כך שחבר הכנסת שאמה מצביע במקומו.

יריב לוין: חברת הכנסת זוארץ במקום חברת הכנסת אדטו, חברת הכנסת קירשנבאום במקום חבר הכנסת רותם, חבר הכנסת מטלון במקום חבר הכנסת אילטוב וחבר הכנסת גנאים במקום חבר הכנסת אחמד טיבי.

יריב לוין: חבר הכנסת ביבי, אתה לא יכול להצביע.

יריב לוין: מי בעד בקשת הפטור?

יריב לוין: מי נגד?

יריב לוין: הצבעה בעד – 7 נגד – 7 בקשת הפטור לא נתקבלה.

יריב לוין: בעד – 7, נגד – 8.

יריב לוין: הבקשה לא התקבלה.

כרמל שאמה-הכהן: אני מבקש רביזיה.

יריב לוין: רביזיה לא תידון עכשיו.

יריב לוין: תודה רבה, הישיבה נעולה.